khistorydata/jeongjo-sjw-relations huggingface dataset:
정조 7년
癸卯三月十一日辰時。上御誠正閣。大臣備局堂上引見入侍時。左議政洪樂性。行知中樞府事具善復。行兵曹判書鄭尙淳。漢城判尹鄭昌聖。知敦寧鄭一祥。行副司直嚴璹。刑曹判書李在協。咸春君李昌運。漢城左尹李柱國。訓鍊都正李敬懋。戶曹參判趙時俊。大司諫金履禧。副校理李鼎揆。右承旨李亨元。假注書尹行任。事變假注書馬思人。記注官金健修金鳳顯。以次進伏訖。樂性曰。昨早動駕。仍臨正殿。勞攘之餘。聖體。若何。上曰。一樣矣。樂性曰。王大妃殿氣候。若何。上曰。一樣矣。樂性曰。惠慶宮氣候。若何。上曰。一樣矣。樂性曰。昨日原任大臣登對時。聞有驚愕之事。而臣亦見其凶書。不勝駭憤矣。挽近以來。諸逆層生。未有如此等變怪。不可使捕廳治之矣。上曰。次對後。陳奏。可也。上曰。有司堂上。不可不備員。差出。似好矣。樂性曰。臣半載中書。終至僨誤。今因特恩。復叨宿趼。顧臣才識魯莽。安有一分堪承之望哉。只緣議禮莫重。不敢逡巡。而一味蹲冒。臣實不敢矣。上曰。卿言過矣。樂性曰。頃因八江摘奸宣傳官朴基豐別單。漁商船徵稅曲折詳査狀聞之意。覆啓。分付矣。卽見江華留守金魯鎭狀啓。則以爲。西海之箕島以上。南海之牙山以上海浌漁場。本府專管收稅。載於續典。所謂箕島。乃是登山鎭。而一自均廳設立後。本府只以什一條贏錢。爲別庫鹽醬添補之需。至於商船收稅。則海營斜水變通之後。尤無侵徵之事。而遠外弊端。無以遙度。自今爲始。一或違越橫徵。則隨現勘處。今年則姑勿如例收稅。以待朝家處分爲辭矣。箕島以上之漁稅收捧。專屬江都。旣載續典。則民人輩之間或稱冤。雖出於不知裏面之致。而旣定界限。則越境收稅。在所當禁。至於商船。旣納稅於均廳。則江都監色之侵漁求索。乃是法外。而守臣狀本。吏校奸情。無以遙度云者誠然矣。此後則江都監色輩。或犯境收稅。或侵徵商船。有所現發。則依事目各別嚴繩。而收稅則旣當其節。使之依前擧行之意。一體分付。何如。上曰。依爲之。出擧條又曰。卽見全羅前監司朴祐源所報。則枚擧咸悅縣監所報以爲。本縣昨冬還上。因朝令停捧各穀三千四百七十四石。無論京外衙門。分數磨勘。而其中統還未捧七百石修勘矣。該營謂以餉穀體重。只以三百石許勘。四百石則仍置還錄。今以從分數已停之還穀。反爲捧上之實數。則莫重穀簿。不可循謬置之。本縣所在統營停捧條中四百石還實一款。裁定。分付爲辭矣。餉穀體重。諸道皆然。而至於統營。則緩急所恃。尤爲自別。故統穀之不得擅入於停捧。朝家申飭。非止一再。而外邑不善奉行。每有停捧之令。偏取統營之穀。其在重邊之道。誠極寒心。今番則各處穀簿。已爲磨勘。雖不得不依所報施行。而大抵還穀。日歸停捧便作舊逋。若以已勘。置而不論。則一年二年。漸至耗縮。今此統穀停捧四百石。則待秋成準數捧上。仍卽還實。而嗣後停捧之時。若或偏取統穀。則當該守令。各別論罪之意。嚴明申飭於三道道臣。何如。上曰。依爲之。出擧條樂性曰。向者關西運穀爲幾包。發船爲幾隻。詳問以啓事。命下矣。上曰。狀啓已到。置之。可也。又曰。南兵使李漢豐辭狀來到。而不但病情難强。以兄弟之竝據南北閫任。私義難安云。雖無應遞之典。其所難安。事理固然。且有已例。許遞。何如。上曰。依爲之。出擧條又曰。濬川正當其時。而主管無人。訓鍊大將具善復。還差濬川堂上。何如。上曰。依爲之。出擧條上曰。備堂之中。多有還差之人否。樂性曰。知事鄭民始。前關西伯徐浩修。前兵判鄭好仁。延豊君李𡊠。皆未還差矣。上曰。後日次對。有司堂上與未還差之人。次次啓下。可也。尙淳曰。向因御將所奏。景秋門守門將廳舍外面低下處。從便修改事定奪矣。臣與將臣相議。本廳舍仍舊制勿毁。而樑上添造爲好云。令該營門。別定幹事將校。擇日始役。而亦令紫門監。依例擧行。何如。上曰。依爲之。出擧條上曰。次對先退。武將仍留。可也。諸臣以次退出。上曰。臺啓。諫長。退出傳啓。可也。履禧退而還入進伏曰。長官元無臺廳傳啓之例矣。亨元曰。大司諫金履禧退次之後。還復進前。有違臺體。推考。何如。上曰。勿推。可也。履禧曰。臣賦性疎迂。見識魯莽。本不合於淸朝耳目之任。而除命適降於上號會議之日。他不暇顧。章皇出肅。今又賓對有命。竭蹶登筵。而臺體生疎。未及周旋。至被承宣之請推。莫非臣昏謬之致。何敢一刻晏然於臺次乎。請命遞斥臣職。上曰。勿辭。亦勿退待。上曰。捕將進前。其事果有端緖否。柱國曰。昨者臣等合坐於禁營執事廳。平問其情跡。似狂非狂。隱忍呑吐。極爲叵測。故施威嚴問。亦無畏怯之意矣。樂性曰。此而不大加懲創。亂逆無所懲畏。亟令王府。移囚設鞫爲宜矣。上曰。若使朝廷淸明。人心靜鎭。則如此之輩。自可消滅。譬如太陽中天。魑魅自遁矣。且今邦慶稠疊。此等事。未暇擧矣。柱國曰。此類不可輕易處之矣。上曰。以亂言罪。移送秋曹。嚴聞正法。似好矣。柱國曰。逆亂。豈可以亂言罪治之乎。樂性曰。捕將之言。大有意見矣。上曰。右相去就。予實嘉尙。以今日言之。可謂有先見之明矣。亨元曰。臣向日待罪西邑時。稔知其民俗頑悍。不知亂逆之爲亂逆久矣。此輩不加嚴治。豈知懲戢之道乎。上曰。此承宣。本是將家人也。素習戎韜。且有氣力。其爲人。極爲可尙。若畀之以閫任。實合用才之方。予豈對其人而口譽之哉。樂性曰。果如聖敎矣。此是緩急可恃之人也。善復曰。此承旨赴任寧遠時。臣遺一弓。使之習射者。以其有將才也。儻如聖敎。先試邊閫。豈不美哉。敬懋曰。闕內設場試士時。布城外排立軍。必欲依例出用西營軍。則不但遠近懸殊。內外入直。事面不同。此後如値排立之時。則待標信出用銅龍門入直軍。何如。上曰。依爲之。出擧條上命武將先退。上命書榻敎曰。左右捕將許遞。又命書榻敎曰。左右捕將出代間。訓將兼察。牌招聽傳敎。又命書榻敎曰。政官牌招開政。上曰。都承旨與輪對官入侍。出榻敎集斗進伏。上曰。職姓名。集斗曰。吏曹佐郞臣李集斗。上曰。職掌。集斗曰。考勳司。上曰。朴諭善家宣諡。果於今日爲之乎。集斗曰。今日果延諡云矣。上曰。速出頒諡。可也。致侃進伏。上曰。職姓名。致侃曰。軍器寺判官臣崔致侃。上曰。職掌。致侃曰。鑄成色兼別造色。上曰。所懷。致侃曰。別無仰達者矣。上曰。退。龜應進伏。上曰。職姓名。龜應曰。司僕寺主簿臣李龜應。上曰。先正子孫可貴矣。上曰。退。弘毅進伏。上曰。職姓名。弘毅曰。司饔院奉事臣崔弘毅。上曰。職掌。弘毅曰。諸員色。上曰。遺在。弘毅曰。錢三百七兩。價布五同十五疋。米五十六石。善養進伏。上曰。職姓名。善養曰。司䆃寺主簿臣洪善養。上曰。職掌。善養曰。末醬色。上曰。遺在。善養曰。末醬一百八十二石九斗三升。鹽一百二十七石十四斗六升。上曰。所懷。善養曰。無所懷矣。上曰。退。諸臣亦承命退出。
정조 7년
都承旨沈豐之坐。左承旨李亨元坐直。右承旨尹行元坐。左副承旨柳誼坐直。右副承旨鄭宇淳坐。同副承旨徐龍輔坐。注書李祖承病趙衍德病。假注書尹行任仕李暾仕直。事變假注書馬思人仕。
정조 7년
以右議政金熤十度呈辭。傳于柳誼曰。安心調理。
정조 7년
傳于尹行元曰。大臣備局堂上引見。
정조 7년
傳于沈豐之曰。全羅監司入侍。
정조 7년
傳于李亨元曰。同副承旨入侍。
정조 7년
李亨元啓曰。新除授左副承旨柳誼。卽爲牌招察任。何如。傳曰。允。
정조 7년
吏曹參議前望單子入之。朴祐源落點。
정조 7년
吏曹參判前望單子入之。鄭昌順落點。
정조 7년
柳誼啓曰。吏曹參判鄭昌順牌不進。推考傳旨。今方捧入。而開政命下之後。如是違牌。事甚未安。更卽牌招。何如。傳曰。允。
정조 7년
柳誼啓曰。吏曹參判鄭昌順。再牌不進。推考傳旨。今方捧入。而開政命下之後。如是違召。不卽擧行。事甚未安。所當更請牌招。而係是一日三牌。何以爲之。敢稟。傳曰。旣無情勢。連事違牌。國綱所在。萬萬寒心。更卽牌招。
정조 7년
傳于李亨元曰。新除授承旨牌招察任。
정조 7년
以執義金樂洙。掌令安鼎大趙武範。持平李錫夏等牌不進罷職傳旨。傳于柳誼曰。只推。
정조 7년
有政。吏批。判書兪彦鎬在外未肅拜。參判鄭昌順進。參議朴祐源在外未肅拜。承旨柳誼進。啓曰。判書兪彦鎬。參議朴祐源。俱在外未肅拜。小臣獨政未安。何以爲之。敢稟。傳曰。仍爲之。以徐浩修爲大司憲。以金鍾秀爲左參贊。以沈頤之爲刑曹參判。以兪彦鎬爲同成均。以鄭尙淳爲軍器提調。以崔致侃爲僉正。李奎廷爲判官。
정조 7년
兵批。判書鄭尙淳進。參判尹塾病。參議未差。參知金宇鎭入直進。承旨李亨元進。以茂林君塘爲都摠管。以奇彦觀李漢溥爲僉知。以李延喆爲內禁將。以李養謙爲昌洲僉使。副司直鄭好仁金履素沈頤之羅忠佐。以上單付。以李昌運爲左捕將。以具明謙爲右捕將。
정조 7년
注書李祖承病。代以李敬行爲假注書。
정조 7년
李敬行在外。代以李暾爲假注書。
정조 7년
傳于柳誼曰。當該中官推考。
정조 7년
傳于李亨元曰。今番景慕宮上號時神主出納大祝。不爲磨鍊。事甚不察。更令各單修束以入。
정조 7년
傳于李亨元曰。取考儀軌。上號時有神主出納大祝一人。又有親祭時大祝一人。神主出納大祝。則以望單。書於讀冊寶官之上以入。而親祭時大祝。以報府書之。
정조 7년
備忘記。近日經費。雖曰苟艱。今番都監。豈有慳惜之事也。卽予盡誠之地。宜施拔例之擧。員役工匠等料布賞典。勿循從略之例。皆以最厚例爲之。雖於如渠輩賤微之徒。俾各知備忘記辭意。竭力應役事。都監堂上知悉。景慕宮竹冊玉印及廟內扇蓋等製樣。比前式。果皆差大爲之乎。廟內奉安欌。亦爲奉審後始役新造乎。印盝竝外匣。以新件用之乎。竝令都監具由草記。
정조 7년
柳誼。以上號都監郞廳。以都提調提調意啓曰。景慕宮竹冊玉印及廟內扇蓋等製樣。比前式。果皆差大爲之乎。廟內奉安欌。亦爲奉審後始役新造乎。印盝竝外匣。以新件用之乎。竝令都監具由草記事。命下矣。印盝外匣。戶曹初無前排。故今方一竝新造。奉安欌。木物已爲措備。而戶曹判書。昨伏承同爲奉審之下敎。而戶曹判書徐有隣。疏批未下。不得仕進。故姑未及奉審。待出見樣始役計料。扇蓋製樣。比前高大造成之意。已爲知委該房。竹冊比玉冊長廣。元無大小。玉印比玉寶長廣。加減七分。乃是式例。故戶曹所在玉寶三顆中二顆。昨已裁減。姑未鍊正。卽今尺數爲三寸七分。比式例則雖加二分。比玉寶則猶減五分。戶曹旣有他玉。更依玉寶長廣造成。何如。傳曰。知道。草記中所云式例。指宮園儀乎。指戊戌儀軌乎。更爲別白草記。如已鍊正。不必改造。至於二分之比式例稍加。亦無意義。依式例製樣爲之。可也。
정조 7년
柳誼。以上號都監郞廳。以都提調提調意啓曰。依下敎。員役工匠。一齊聚會。以傳敎內辭意。詳細知委。料布以最厚例磨鍊以給。俾令竭力盡心。着實應役之意。敢啓。傳曰。知道。
정조 7년
李亨元。以宣惠廳言啓曰。司僕寺僉正洪秉殷。本廳郞廳差下矣。本廳事務極繁。勢難兼察。兩任所帶本職許遞。口傳付軍職。使之專意本廳之任。何如。傳曰。允。
정조 7년
沈豐之。以弘文館言啓曰。新除授副校理李魯春。時在江華府任所。經筵入番事緊。請斯速乘馹上來事。下諭。傳曰。依啓。
정조 7년
尹行元。以備邊司言啓曰。本司武郞廳李禹昌。奔走勤仕。已滿十五朔。依例六品遷轉事。捧承傳施行。何如。傳曰。允。
정조 7년
柳誼。以兵曹言啓曰。卽者。蠶頭近處有火光。發遣校卒。使之摘奸。則報恩居二十歲童蒙安月城稱名兒捉來。故問其衝火委折。則謂以槐山之人。昨冬移居本縣。而新接之初。烟役偏苦。且當災年。不得受食還上。生活無策。爲此放火之擧云。渠雖無識鄕漢。敢因微細之事。作此無前之變怪。紀綱所在。萬萬驚駭。烽臺不遠之地。昨今兩年。連有此等之變。尤不可尋常處之。爲先移送法司。更加嚴覈得情。依律勘處。巡山軍卒。令攸司從重科治。而該營大將。亦難免常時不能檢飭之失。從重推考。何如。傳曰。允。
정조 7년
柳誼。以禁衛營言啓曰。本營一牌禁松軍金夢瑞進告內。今日烽火時。木覓山蠶頭火起。故急往尋火。則報恩居安哥爲名人。謂有可鳴之冤。而擧火巖石之間。自兵曹判書家捉去云。姑待捉來取招。更爲草記計料。而烽臺不遠之地。有此擧火之變。臣有不能檢飭之失。惶恐待罪之意。敢啓。傳曰。知道。勿待罪。
정조 7년
柳誼。以禁衛營言啓曰。蠶頭放火人報恩居童蒙安月成稱名兒。爲一牌禁松軍金夢瑞所捉。方欲押來之際。兵曹校卒。忽地捉去。自兵曹不爲捨送臣營。故傳聞其擧火委折。則月成。新接報恩。不受還穀。無計生活。因此放火云。此而尋常處之。後弊無以防遏。不能禁戢之參軍趙義鎭。從重決棍汰去。禁松軍卓成福。決棍除案。罪人安月成。令有司取招得情後。出付臣營。梟示沙場。以懲日後。何如。傳曰。不允。梟示一款。係是刑殺。放火且與擧烽有異。而亦不可無別般懲後之擧。問議大臣稟處。
정조 7년
禁府照目。向前弘文館前修撰尹尙東矣。無端違牌。非今斯今。殊極可駭。推考罪。笞五十收贖。解見任別敍。私罪。啓。奉敎功議各減一等爲良如敎。
정조 7년
戶曹判書徐有隣疏曰。伏以。邦籙無疆。吉慶川至。王大妃殿景慕宮惠慶宮加上尊號之禮。廣詢特行。聖孝克展於養志。休命丕闡於發祥。兩日已卜。三冊將獻。臣民歡抃。曷有其極。仍伏念。臣前後颺歷。罔非踰分。而年來兜攬。尤係淸要。每奉一番除誥。輒增百倍悸恐。而度支新命。又下夢外。噫。臣是何人。偏蒙異渥。無官不做。乃至於此耶。臣本空疎。百無寸能。顧玆理財一事。尤所昧昧。籌數未通向方。簿書每患遺漏。向來惠局之任。雖不敢不黽勉行公。而此猶承佐下風。苟幸無罪。至於度支之長。一國錢穀。萬民利害係焉。出入之時。奸竇易忽。斟酌之際。衆口難平。職責之緊重。事務之浩繁。又非惠局之比。況今飢荒頻仍。經用大縮。雖使劉晏當之。將不免茫然却顧。豈容付之如臣太儱侗憒劣之人。一任其僨誤狼狽乎。且度支惠局之同時竝授。在公相妨。在私難安。此是臣當遞之一端也。恩極覆燾。願切殫竭。凡在濫竽之職。未遂循墻之志。而一向如是。迷不知悟。則屢辱聖簡。厥罪難贖。召牌再臨。飭敎踵下。時當動駕。禮値進箋。身帶內局。不敢荐違。怵畏義分。章皇出肅。而因仍蹲冒。雖無是理。今始瀝血陳懇。仰瀆崇嚴。伏乞天地父母。俯賜體諒。亟收新命。以重公器。以安微分。千萬幸甚。答曰。省疏具悉。予以爲得人。卿其勿辭行公。
정조 7년
持平成鼎鎭疏曰。伏以。邦慶無疆。縟儀載擧。臣民歡抃。曷有其極。仍伏念。臣之七耋偏母。素抱貞疾。每當換節之交。輒復如期發作。近忽挾感。諸症有加。臣以終鮮之身。左右扶將。不敢暫時離捨。而爲尋醫人。適入城闉。此際忽承柏府除命。縟儀在卽。不敢言私。章皇出肅。獲覩盛儀。粗伸蹈舞之忱。而第臣母病。旣深凜綴。人子情理。實難久離。且藥治之節。臣不在家。則看護無人。情私所迫。按住不得。玆敢忙陳短章。徑尋鄕路。伏乞聖慈。俯賜矜諒。亟許鐫遞。仍治臣擅行之罪。以肅朝綱。以安私分焉。答曰。省疏具悉。爾其勿辭。救護母病。
정조 7년
癸卯三月十一日巳時。上御誠正閣。戶房承旨與全羅監司入侍時。全羅監司趙時偉。左承旨李在學。記事官李祖承。記注官金健修金鳳顯。以次進伏訖。上曰。卿之心操。曾已稔知。今無加勉之事。而南俗素稱多詐。物衆地大。往其欽哉。俾予無南顧之憂。可也。時偉曰。穀簿松田。俱係大政。如臣庸愚。恐不得堪任。實切惶悚矣。上曰。湖南牟農可如云耶。時偉曰。牟農果有豐徵。市直亦如京中云矣。上曰。其故曷由。時偉曰。洪忠一邊及光陽等諸邑。自有移穀轉賣之路矣。上曰。然則民情不至遑急云耶。時偉曰。近日雨澤知時。故民情不至於乙丙年矣。在學曰。以狀啓觀之。雨澤甚適時矣。時偉曰。適有言端。敢此仰達。道臣之行部。雖係考吏績採民情。不可已之事。然其爲民邑之弊。亦甚不些。今聞前伯。旣巡三數邑云。乃於四月之後。更爲發巡。實有貽弊之慮矣。上曰。如有前例。置之無妨矣。上曰。捕將望催促入之。賤臣承命出。持望筩還入進伏。命時偉先退。命書榻敎曰。新除授左邊捕盜大將李昌運。右邊捕盜大將具明謙牌招。傳授命召及大將牌傳令牌。又命書傳敎曰。左副承旨聞有實恙。許遞。前望單子入之。命退。承史以次退出。
정조 7년
癸卯三月十一日午時。上御誠正閣。同副承旨入侍時。同副承旨徐龍輔。假注書尹行任。記注官金鳳顯。記事官李崑秀。以次進伏訖。上曰。政官獨政啓辭。以仍爲之頒布。政望。斯速擬入事。分付。賤臣承命出傳。上命書傳敎曰。左承旨聞有實恙。許遞。前望單子入之。上命退。諸臣以次退出。
정조 7년
癸卯三月十一日酉時。上御誠正閣。坐直承旨入侍時。左副承旨柳誼。假注書李暾。記注官金鳳顯。記事官李崑秀。以次進伏訖。上曰。兵曹判書。以何事草記乎。誼曰。以蠶頭放火事草記矣。上曰。可怪矣。誼曰。萬萬痛駭矣。上曰。前年亦有此等事。而其人卽咸昌黃哥矣。誼曰。前年亦有之云。而臣於其時在鄕。故未能知其姓名矣。俄聞禁衛營草記。亦隨此而到云矣。上曰。兼春秋出去。持入草記。鳳顯承命出。捧入草記。上命讀草記。誼伏讀草記訖。因伏讀各道狀啓。上曰。坐直承旨一人。復爲召入。使之畢讀。鳳顯承命出。與左承旨李亨元偕入進伏。上命讀啓文。亨元伏讀未訖。上曰。啓文姑爲留置。明日更讀。可也。上曰。大祭節目。問于都監乎。誼曰。問于都監則無之。故問于禮曹。其謄錄冊。今方入來矣。上曰。今番景慕宮上號習儀時。假寶造成一款。極甚未安。今番則勿爲造成事。召都監郞廳。分付。賤臣承命出傳。還入進伏。上命書傳敎曰。今番景慕宮上號時。改題主一節。更考丙申傳敎。從當指一下敎。習儀時假寶等造成。一依戊戌傳敎。切勿磨鍊。上命退。諸臣以次退出。
정조 7년
都承旨沈豐之病。左承旨李亨元坐。右承旨尹行元坐。左副承旨柳誼坐。右副承旨鄭宇淳坐直。同副承旨徐龍輔坐直。注書李祖承病趙衍德病。假注書尹行任仕李暾仕直。事變假注書馬思人仕。
정조 7년
李亨元。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 7년
以右議政金熤十一度呈辭。傳于柳誼曰。安心調理。
정조 7년
鄭宇淳啓曰。領府事金尙喆。判府事徐命善鄭弘淳李徽之。左議政洪樂性。判府事李福源。有稟達事。來詣請對矣。傳曰。入侍。
정조 7년
鄭宇淳啓曰。合辭方張之時。兩司無詣臺之員。除在外外。呈告人員。竝卽牌招。何如。傳曰。允。
정조 7년
柳誼啓曰。來四月初一日陳賀時。王大妃殿惠慶宮致詞箋文。當爲製進。大提學黃景源。卽爲牌招。使之製進。何如。傳曰。允。
정조 7년
傳于鄭宇淳曰。同副承旨入侍。
정조 7년
有政。吏批。判書兪彦鎬在外未肅拜。參判鄭昌順進。參議朴祐源在外未肅拜。承旨柳誼進。啓曰。判書兪彦鎬。參議朴祐源。俱在外未肅拜。小臣獨政未安。何以爲之。敢稟。傳曰。仍爲之。以洪檢爲兵曹參判。以洪秉纘爲參知。以徐浩修爲知經筵。以兪彦鎬爲藝文提學。以徐浩修爲典醫提調。以具善復爲司圃提調。以李正模爲司僕僉正。以沈寬鎭爲軍器判官。以李尙載爲監察。以柳憲周爲耆老所守直官單付。
정조 7년
兵批。判書鄭尙淳進。參判洪檢病。參議金魯淳病。參知李在學病。承旨鄭宇淳進。以李集斗爲文兼。以李明運爲南兵使。以南性五爲全羅監營中軍。副司直李在學林錫喆。副司果尹尙東。以上單付。
정조 7년
傳于尹行元曰。召對爲之。
정조 7년
李亨元啓曰。禁衛營將官來言。今日本營軍兵。日次私習云矣。敢啓。傳曰。知道。
정조 7년
李亨元啓曰。御營廳將官來言。今日本廳軍兵。日次私習云矣。敢啓。傳曰。知道。
정조 7년
柳誼。以上號都監郞廳。以都提調意啓曰。草記中所云式例。指宮園儀乎。指戊戌儀軌乎。更爲別白草記事。命下矣。宮園儀則無玉印式例。戊戌儀軌中。有長廣寸數載錄者。故以此憑據擧行之意。敢啓。傳曰。知道。
정조 7년
徐龍輔。以禁衛營言啓曰。本營字內木覓山蠶頭放火罪人安月成。請罪草記梟示一款。係是刑殺。放火且與擧烽有異。而亦不可無別般懲後之擧。問議大臣稟處事。命下矣。依傳敎。就議大臣。則左議政洪樂性。以爲。續大典烽燧條。僞擧烽火者。勿論烟臺與他處。竝用一律云。放火與擧烽無異。乘夜放火。事極叵測。依律文擧行。有不可已。此蓋昨秋放火之人。不用當律。故有此繼起之事。今番則決難容貸云。右議政金熤病未收議云。領中樞府事金尙喆。判中樞府事徐命善鄭弘淳李徽之李福源。與左議政同。上裁。何如。傳曰。俄筵聞大臣言。以續典有原定律文爲言。頗以爲訝。更考續典。且觀收議。果不爽所料矣。大抵放火與擧烽有異。則不可以此律旁照。然其在懲一之道。宜有別般擧措。雖非僞烽。所係不輕。合施之律。卿就議大臣。指一草記。聞有曾前受敎云。卿其奉考後。仍以此意。一體問議。
정조 7년
李亨元。以武一所差備官。以試官意啓曰。今日鳥銃。自玄字至荒字。已爲畢放。而六字中鐵箭入格九十九人內。鳥銃入格十六人。不中八十三人。竝與昨日入格而計之。則鳥銃入格擧子都數爲三十人。不中一百四十人矣。仍以騎槍試取之意。敢啓。傳曰。知道。
정조 7년
掌令安鼎大啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請康津縣量移罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請楸子島安置罪人李普行。亟令王府。拿鞫嚴問。請物故罪人國榮。亟施孥籍之典。請李義翊。更令王府。設鞫嚴問。期於得情。請金養淳。亟令王府。更爲設鞫。期於得情。請李義直。亟令王府。設鞫得情。快正典刑。請黑山島定配罪人任觀周。亟令王府。設鞫嚴問。期於得情。請捕廳罪人煥九。亟令王府。嚴加鞫問。快正典刑。措辭見上新除授行大司憲徐浩修。時在平安監營任所。司諫院司諫李一曾。時在原春道洪川地。獻納鄭彦郁。時在洪忠道扶安地。正言鄭福煥。時在全羅道昌平地。正言許晊。時在京畿振威地。請竝斯速乘馹上來事。下諭。答曰。不允。下諭事。依啓。
정조 7년
癸卯三月十二日辰時。上御誠正閣。時原任大臣入侍時。領府事金尙喆。判府事徐命善鄭弘淳李徽之。左議政洪樂性。判府事李福源。右承旨鄭宇淳。假注書李暾。記注官金鳳顯。記事官李崑秀。以次進伏訖。尙喆曰。近日日氣調和。聖體。若何。上曰。一樣矣。尙喆曰。王大妃殿氣候。若何。上曰。一樣矣。尙喆曰。惠慶宮氣候。若何。上曰。一樣矣。上曰。昨日放火事極怪異。卿等見之乎。命善曰。爇火只見烟氣上升矣。上曰。昨以此事。問議于卿等。卿等所見。何如。諸大臣齊聲奏曰。謹考續大典。則蠶頭放火人。當論以一律矣。上曰。捕將亦請梟示。而念彼遐鄕愚蠢之氓。不知國法之嚴重。妄自觸犯。此豈非憫然之甚者乎。樂性曰。自上軫念斯民。如是過重。惟彼愚昧無識之氓。不能仰體聖意。於其鄕閭。小有甚事。則輒來上達。故此等之事。種種有之。極爲痛駭。政宜快正王法。以懲日後之弊。上曰。國法非不嚴重。而蠢爾愚民。不知而妄犯。今雖加以一律。安能杜日後之弊乎。其令捕廳處之。可也。上曰。軍士房承旨入侍。賤臣承命出。與左承旨李亨元偕入進伏。上曰。軍士房出去。與禦御將。持凶書入來。十分愼密。勿使人知。亨元承命出。與禦營大將李柱國偕入進伏。上曰。其書持來乎。柱國曰。持來矣。命善曰。竹冊工役。一時爲急。數日內書寫。然後方可及期。書寫官開城留守徐有防。各別催促。罔夜上來事。分付。何如。上曰。依爲之。使之明日內上來書進。可也。出擧條因命注書斯速出去。正書擧條而入。賤臣承命出書擧條。還入進奏。踏啓後。命持出擧條。斯速擧行之意。分付都監。賤臣承命出傳。還入進伏。上曰。白綿紙之事。何以爲之乎。判府事其陳之。弘淳曰。昨夏以此事入侍時。臣未詳別方物蠲減之事。故不能明白陳達矣。所謂八起恒留云者。卽爲不時之需。預備之意也。別方物旣已泳減。則恒留預備。都無可論。臣之年前所奏擧條。自在勿施中。此意令戶惠堂知悉。何如。上曰。依爲之。出擧條樂性曰。咸興陵寢修改時。議政一員進去事啓下矣。修改擇日。在於來月初十日。若於陳賀後辭陛。則勢難及期。何以爲之乎。上曰。此時獨相。有難遠出。且有可據之例。原任大臣中進去。可也。出擧條命善曰。都監堂上金華鎭。兼帶金吾。職務相妨。判義禁之任。今姑許遞。何如。上曰。依爲之。出擧條上命書傳敎曰。王大妃殿上號時受冊寶處所。以通明殿爲之。惠慶宮上號時受冊印處所。以慈慶殿爲之。進冊寶冊印處所。以明政殿爲之。上命退。諸臣以次退出。
정조 7년
癸卯三月十二日午時。上御誠正閣。同副承旨入侍時。同副承旨徐龍輔。假注書尹行任。記注官金鳳顯。記事官李崑秀。以次進伏訖。上曰。左承旨與一直提學。持御製朴諭善家祭文本草入侍。賤臣承命出。與李在學鄭志儉偕入。上曰。春意和暢。日氣調順。政合予意。命志儉書古人格言。切於修身治國者。付諸屛簇。上曰。時時觀省。亦覺有味。予每欲常御經筵。而專事口讀。只備虛文。適足爲妨於酬應文簿之資而已。故予於萬機之暇。必觀書字。涵泳靜玩。實有功效矣。志儉曰。聖敎果然矣。上命書傳敎曰。騎省番次苟艱。呈辭參判許遞。與未差之代。政官牌招開政。以在京無故人差出。仍命退。諸臣以次退出。
정조 7년
癸卯三月十二日酉時。上御誠正閣。召對入侍時。同副承旨徐龍輔。編修官李鼎揆。檢討官趙興鎭。待敎李崑秀。假注書尹行任。記注官金健修金鳳顯。以次進伏訖。上命讀寶鑑。鼎揆讀下編第二板。興鎭讀第二板。崑秀讀第三板。龍輔讀第三板。行任讀第四板。健修讀第五板。鳳顯讀第六板訖。上命陳文義。鼎揆曰。寶鑑一部。臣始奉讀於今日。而竊見古昔帝王出治之本。我祖宗朝良法美規。無不備具。粲然有條。臣雖不能枚陳。而爲治之道。實不外此。鄒夫子曰。遵先王之法而過者。未之有也。伏願殿下。留心於此。永久遵守而圖治焉。興鎭曰。上番已陳之。臣無更達者。鼎揆曰。臣才學魯莽。知識淺短。至於四六工夫。自知蔑如。經幄之任。實無一分堪承之望。而向於大臣不允批答。以臣坐直之故。冒沒撰進。醜拙畢露。尙今愧恧。請命早賜遞改。以安私心。以存公體焉。上曰。玉堂豈有避嫌之例乎。龍輔曰。筵席事體。至爲嚴重。如非大臣臺臣。則不敢爲筵中辭職者。自有法意。而副校理李鼎揆。忽以不閑詞命之說。乃爲前席辭免之計。語涉猥䙝。事極未安。從重推考。何如。上曰。遐方之人。不識筵體。似不是異事。而旣已行公館職。則豈可稱頉於代撰之事。事體所在。不可無警。依爲之。上命退。諸臣以次退出。
정조 7년
都承旨沈豐之病。左承旨李亨元坐。右承旨金宇鎭坐直。左副承旨柳誼坐直。右副承旨鄭宇淳坐。同副承旨徐龍輔坐。注書李祖承病趙衍德病。假注書尹行任仕李暾仕直。事變假注書馬思人仕。。
정조 7년
柳誼啓曰。明日常參經筵。取稟。傳曰。停止。
정조 7년
以右議政金熤十二度呈辭。傳于柳誼曰。安心調理。
정조 7년
柳誼啓曰。修撰趙興鎭。以其親病。陳疏徑出。原疏纔已捧入矣。所當直捧禁推傳旨。而此與無端徑出有異。推考警責。何如。傳曰。允。
정조 7년
傳于柳誼曰。同副承旨入侍。
정조 7년
傳于柳誼曰。陳疏承旨許遞。前望單子入之。
정조 7년
柳誼啓曰。新除授承旨鄭志儉。乃是嘉善。未經都承旨。而沈豐之雖是通政。方帶都承旨矣。例不得降付。何以爲之。敢稟。傳曰。果未照檢而然。勿施。前望單子入之。
정조 7년
傳于柳誼曰。新除授承旨。牌招入直。
정조 7년
傳于金宇鎭曰。右承旨入侍。
정조 7년
以大司諫金履禧。執義金樂洙。掌令趙武範。持平李錫夏牌不進罷職傳旨。傳于鄭宇淳曰。只推。
정조 7년
鄭宇淳啓曰。大司諫金履禧。執義金樂洙。掌令趙武範。持平李錫夏旣有只推之命。卽爲牌招。何如。傳曰。允。
정조 7년
傳于柳誼曰。右承旨入侍。
정조 7년
傳于柳誼曰。騎省番次苟簡。在外參議。參知竝許遞。大小科設場之時。國子無主管之人。與大司成未差之代。今日政差出。
정조 7년
有政。吏批。判書兪彦鎬在外未肅拜。參判鄭昌順進。參議未差。承旨柳誼進。啓曰。判書兪彦鎬在外未肅拜。參議未差。小臣獨政未安。何以爲之。敢稟。傳曰。仍爲之。以具善復爲判義禁。以徐配修爲奉常判官。以李宗賓爲引義。以朴祐源爲兵曹參知。
정조 7년
柳誼啓曰。吏曹參判鄭昌順。來詣政廳。而以本曹參議。非長官開政。則例不得差出。陳疏到院。而原疏纔已退却矣。何以爲之。敢稟。傳曰。有特敎則例皆擧行。以在京無故人差出。
정조 7년
吏批啓曰。本曹參議。以在京無故人差出事。命下矣。前望中人。或罷職或削職或在外。只有沈豐之一人。何以爲之。敢稟。傳曰。然則擬薦事。言于廟堂。他望筒書入。待下批。卿則退去。又啓曰。大司成。今當差出。而擬望之人乏少。承旨竝擬。何如。傳曰。允。以李在學爲兵曹參議。以金魯淳爲參知。以金宇鎭爲大司成。
정조 7년
備邊司薦望。吏曹參議沈豐之金憙金宇鎭。以金憙爲吏曹參議。
정조 7년
兵批。判書鄭尙淳進。參判洪檢病。參議金魯淳病。參知洪秉纘病。承旨鄭宇淳進。副司直尹塾。副司正鄭麟采單付。
정조 7년
柳誼啓曰。大司成金宇鎭。旣在闕中。不爲肅拜。直爲出去。事甚未安。推考警責。何如。傳曰。允。
정조 7년
傳于柳誼曰。景慕宮上號儀節中。改題主一節。當爲磨鍊。而丙申旣以先朝御筆。不敢改題主爲敎。今番上號儀註中改題主一節。勿爲磨鍊。只以出納主磨鍊事。分付。
정조 7년
柳誼。以禮曹言啓曰。王大妃殿景慕宮惠慶宮加上尊號時習儀吉日。令日官推擇。則初度習儀。今三月十七日。二度習儀。同月二十日。三度習儀。同月二十一日俱吉云。王大妃殿三度內習儀。通明殿。惠慶宮三度內習儀。慈慶殿擧行。冊寶冊印內入。二十一日卯時。先爲擧行。景慕宮上號肄儀習儀三度。則亦於二十一日。涵仁亭庭擧行。何如。傳曰。允。
정조 7년
柳誼。以上號都監郞廳。以都提調意啓曰。王大妃殿上號玉冊文書寫官行副司直鄭志儉。所寫草圖書一本。謹此封進。以備睿覽後。正書入刻之意。敢啓。傳曰。知道。卽爲入刻。
정조 7년
柳誼。以上號都監郞廳。以都提調意啓曰。大提學黃景源。撰進景慕宮上尊號竹冊文中。有字句改撰處。故付標以入。待啓下擧行之意。敢啓。傳曰。知道。
정조 7년
柳誼。以上號都監郞廳。以都提調意啓曰。惠慶宮上號玉印篆文書寫官行判中樞府事鄭弘淳。書出正副本。謹此封進。以備睿覽裁擇之意。敢啓。傳曰。知道。
정조 7년
鄭宇淳。以右邊捕盜廳言啓曰。罪人金相鉉。今日申時量。物故之意。敢啓。傳曰。知道。
정조 7년
以黃海監司狀啓。今三月朔薦新生石首魚。節序差早。限內不得封進。惶恐待罪事。傳于徐龍輔曰。勿待罪事。回諭。
정조 7년
以洪忠監司。軍作米加分。令廟堂稟旨事狀啓。傳于徐龍輔曰。今日內以草記稟處。
정조 7년
右承旨尹行元疏曰。伏以。邦慶無疆。縟禮將擧。聖孝冞光於揄揚。群情普切於蹈抃。仍伏念。臣無尺寸之長。而荷生成之恩。經歷三司。已踰涯分。超躋緋玉。尤出望外。寵光所被。闔門感頌。常恨圖報之無階。只切忱誠之倍激。顧何敢猥陳私懇。干冒崇嚴。而今則臣父益老。臣情益急。較日長短。古人攸言。抱玆耿耿。自阻於孝理之下。實非所以資父事君之道。乃敢冒死鳴號。惟聖明少垂矜憐焉。臣賦命險釁。慈母見背。惟老父相依爲命。而臣父今年七十有一矣。衰病癃痼。氣息凜綴。粥飮暫失其時。則眞元無扶接之望。藥餌或違其方。則頃刻有難保之形。臣旣無誠孝。躬未負米。且拙生計。室如懸磬。菽水難繼。刀圭不給。此實通朝之所共知。儕友之所共悶也。臣每見野夫村傭。能知力田負薪。以養其親。而臣則名忝朝籍。臣縻華銜。乃使篤老病父。不免飢寒之憂。臣情到此。安得不惕然傷歎哉。臣於頃年。忝叨玉署。亦嘗陳情蒙恩。得除湖縣。而適因私義。旋卽辭遞。未遂將往之計。竟孤錫類之化。顧臣不孝。有以致之。復煩瀆擾。實所不敢。而情迫於中。言不知裁。如蒙聖慈。俯垂特恩。爰命有司。畀一小邑。得以盡心於芻牧。仍將廩餘。惠養老父。則庶無負於公私。冀有報於萬一。伏乞天地父母。曲賜鑑諒。俾遂至願。千萬幸甚。答曰。省疏具悉。疏辭。下該曹稟處。
정조 7년
修撰趙興鎭疏曰。伏以。臣於直中。得聞臣之偏母。自臣開城府任所還歸。素患貞疾。兼以毒感。在塗添谻。促臣來視。臣聞此報。方寸煎熬。按住不得。玆敢短章陳籲。徑發鄕路。情雖急於將來。罪實涉於擅離。伏乞聖明。亟降威罰。以肅朝綱。以便救護。千萬幸甚。蹈啓字。
정조 7년
癸卯三月十三日午時。上御誠正閣。右承旨入侍時。右承旨尹行元。假注書李暾。記注官金鳳顯。記事官李崑秀。以次進伏訖。上曰。玉冊文書寫。自今日爲始乎。出問於都監。使之催促書入。賤臣承命出。以未盡書寫之意回奏。上命書榻敎曰。新除授承旨。牌招察任。上命退。諸臣以次退出。
정조 7년
癸卯三月十三日初更三點。上御誠正閣。右承旨入侍時。右承旨金宇鎭。假注書李暾。記注官金健修金鳳顯。以次進伏訖。上命書傳敎曰。肄儀在邇。奠幣瓚爵官。不可不備員。在外吏曹參議許遞。政官牌招開政差出。上曰。吏曹參議薦望單子入之。賤臣承命出。以薦望未及來之意回奏。又命催促持入。賤臣承命出催促政廳。未及持入。上命書榻敎曰。新除授吏曹參議。待下批牌招察任。上命退。諸臣以次退出。
정조 7년
都承旨沈豐之病。左承旨林錫喆坐直。右承旨柳誼坐直。左副承旨奇彦鼎坐。右副承旨丁範祖在外。同副承旨沈命德坐。注書李祖承病趙衍德病。假注書尹行任仕李暾仕直。事變假注書馬思人仕。
정조 7년
傳于林錫喆曰。承旨持公事入侍。
정조 7년
以吏曹參議金憙牌不進罷職傳旨。傳于柳誼曰。只推。更爲牌招。
정조 7년
傳于林錫喆曰。右副承旨病不進。許遞。前望單子入之。
정조 7년
承旨前望單子入之。李文源李夔落點。
정조 7년
柳誼啓曰。新除授承旨李夔。方在削職中。何以爲之。敢稟。傳曰。然則前望單子入之。見今大禮在前。卿宰侍從堂上堂下罷職削職奪告身人員。竝令吏曹別單書入。武臣堂上閫帥以上。方在罪謫人員。亦令兵曹書入。待點下捧傳旨。仍令吏兵曹口傳付軍職。使之參班。
정조 7년
林錫喆啓曰。新除授左副承旨李文源。時在京畿加平地。斯速乘馹上來事。下諭。何如。傳曰。許遞。
정조 7년
承旨前望單子入之。奇彦鼎落點。
정조 7년
柳誼啓曰。新除授右副承旨奇彦鼎。牌招察任。何如。傳曰。允。
정조 7년
承旨前望單子入之。尹勉升沈命德落點。
정조 7년
柳誼啓曰。新除授左承旨尹勉升。以前任伊川府使。方在解由未出中。何以爲之。敢稟。傳曰。勿拘。
정조 7년
以左承旨尹勉升牌不進罷職傳旨。傳于柳誼曰。許遞。前望單子入之。
정조 7년
承旨前望單子入之。丁範祖落點。
정조 7년
傳于林錫喆曰。軍士房承旨入侍。
정조 7년
備忘記。前提學李命植。前試官尹師國沈有鎭。前大司憲任希敎。前府尹申大升。前參知李夔。前參議趙鼎鎭。前副司直李獻慶李敬玉李鎭恒洪九瑞南玄老申尙權宋煥喆。前水使李潤禧。前兵使崔朝岳洪和輔。前水使柳鎭說。竝敍用。前監司黃昇源。前參知李夔。竝給牒敍用。
정조 7년
兵曹口傳政事。副護軍崔朝岳洪和輔柳鎭說李潤禧副司直李命植任希敎尹師國沈有鎭趙鼎鎭李夔李獻慶李敬玉李鎭恒洪九瑞南玄老申尙權宋煥喆黃昇源申大升。以上竝單付。
정조 7년
以禁府時囚罪人宋益中金禧燮金夏璉劉度興吳錫齡車亨衢韓聖煥囚單子。傳于柳誼曰。分揀放送。
정조 7년
以禮曹差備官服色磨鍊單子。傳于柳誼曰。戊戌年則以各朝冊寶數多之故。雖用權宜之制。今番上號時。執事員數不多。況與同日行禮。有異壬辰丙申。執事朝服。亦皆申飭矣。依禮文執事官。皆着朝服之意。知委。
정조 7년
柳誼。以禮曹言啓曰。來四月初一日景慕宮加上尊號親祭時。省牲省器。依例以親臨磨鍊擧行乎。敢稟。傳曰。旣依壬辰初下傳敎。以早朝上冊印。仍行祭禮爲敎。當日省牲。勢難及期熟設。省牲則安徐。終獻官前一日進去替行。省器則當躬行矣。
정조 7년
柳誼。以備邊司言啓曰。洪忠監司金文淳加分狀啓。有草記稟處之命矣。卽見其狀本。則以爲。東作方張。春窮轉甚。種糧之資。無以繼給。還上軍餉濟民穀中七萬石。特許加分。而備局均廳軍作米。毋得加分。曾有定式。而元留數少。實無推移。宜有權宜。亦依他衙門餉還例。通融磨鍊事。竝令廟堂。稟旨。分付爲請矣。還餉法意。雖曰嚴重。今年湖西民情。宜有別般軫念之道。且所請七萬石數爻。不甚過多。依狀請許施。至於備局均廳軍作米。毋得加分。旣有定式。一番違越。後弊難防。軍作米中所欲請加分之數。未知爲幾許。而民勢不得不賴此接濟。則雖在元留數少之邑。他衙門穀中。使之稱此數推移磨鍊後。更爲狀聞。軍作米則一依定式。勿爲加分事。一體分付。何如。傳曰。允。
정조 7년
林錫喆。以訓鍊都監禁衛營御營廳言啓曰。訓局字內明禮門南邊宮墻頹圮一處四間半。今已畢築。把守軍還入直所之意。敢啓。傳曰。知道。
정조 7년
柳誼。以刑曹言啓曰。今此上號時。儀仗差備假醫女。當爲抄待。而本曹婢子及各司婢子。本自零星。比應入元數。甚多不足。無以分排。依前例。奉常侍成均館婢子。一體抄送之意。分付各該司。何如。傳曰。允。
정조 7년
刑曹啓目。罪人千鍾宅原情云云。其在懲後之道。不可尋常處之。自臣曹。考律嚴處爲白乎旀。戶曹書吏安允文段。易書事體。何等至嚴。而敢爲替送。致此失火者。後弊所關。亦不可無懲。一體科罪判付。何如。啓。分揀放送爲良如敎。
정조 7년
平安監司李性源疏曰。伏以。臣冒膺重寄。行將辭陛矣。臣之父母墳山。在於京畿金浦地。本生父母墳山。在於南陽地。曠闕省掃。恰已四載。今當遠離。倍切雨露之感。促敎之下。雖不敢遲留。而若蒙數日由暇。庶圖兩地還往。玆敢略控短籲。仰暴微懇。伏乞天地父母。俯垂諒察。特許恩由。俾伸至情。不勝大願。答曰。省疏具悉。卿其依所請往省焉。
정조 7년
吏曹判書兪彦鎬疏曰。伏以。歲籥重新。景祿滋至。邦基永奠於泰磐。輿情胥切於蹈抃。仍念臣。每拘懇迫之私。未竭瞻依之誠。而至於朝正之禮則未嘗或闕。及至今歲。適値母病之增劇。獨阻靑瑣之候班。瞻望雲天。寤寐耿結。乃於歲初。我聖上以臣母年九十。特施恩典。夐出常例。母子相持。感泣攢祝。自惟無狀賤臣。偏被孝理之陶鎔。無往非恩。與天罔極。而每念報答無路。辜負實多。中心悚惕。其何敢一刻自安哉。不意玆者。濫恩洊加。以臣爲吏曹判書。令速上來行公。臣聞命驚惶。繼以憂愧。莫知所以自措也。噫。天官冢宰。地望自別。是豈如臣庸愚無似者。所敢叨冒也哉。然而此猶未暇言耳。乃臣區區私義。有不容自阻於仁覆之天者。冒死陳之。臣於年前。敢乞不肖之身。願假事親之日。秪緣臣誠意淺薄。不獲卒遂至願。而及承筵敎之諄懇。則感激嚴畏。遂不敢復申前懇。或値朝家有事之時。乍來乍去。以少伸犬馬依戀之忱。而自念進退無據。公私俱妨。未嘗不循省愧恧。然前此所叨。猶是宿硏漫職。或可諉之於黽勉義分。至若銓省之長。則其責任。何如。其顯要。又何如。而罔念情理之難强。徒知寵命之可懷。晏然就列。若固有之。則世之人。必將指點而竊笑曰。爲親乞養者。固如是乎云爾。則臣雖有喙三尺。其何以自解於人言乎。然則設欲貪榮抗顔。而內憂外怵。有不可得也。惟此爲臣難冒之大端。至於職名之萬不近似。則亦不敢備及焉。臣之所仰恃者。惟我聖上體下之仁。必不以一箇之微。而使其隳壞廉防。上以辱淸朝。下以負素心也。伏乞聖慈。曲垂鑑念。亟許鐫免臣銓任。以全微諒。不勝大願。答曰。省疏具悉。見任抑云晩矣。卿其勿辭。斯速上來行公。
정조 7년
吏曹參議金憙疏曰。伏以。選部新命。又胡爲而遽及於賤臣乎。臣本至愚極陋。最居人下。而殿下天地於臣。父母於臣所以拂拭庇覆之者。愈往而愈摯。使之得至有今日。是豈臣夢寐所敢到。而每伏念受恩罔極。只不勝感淚被面矣。第臣前後之所濫叨。內外之所踐歷。罔非踰涯之寵也。匪分之榮也。福過而災。負重而躓。理勢之所必然。則臣又以寵爲懼。以榮爲憂。一被除旨。輒增危厲。不料玆者。恩益隆而官益顯。臣之驚惶震越。罔知攸措。尤豈不萬倍於前日乎。仍竊惟念六官之列。最重天曹。佐貳之位。實分其責。則上之不可輕授。下之不敢冒應也。明矣。況今宿望累硏。自多其人。適會承乏。廟堂未及審愼而薦之。殿下不少持難而畀之。臣誠且疑且怪。莫曉其由。而挽近以來。亦何嘗有如臣淺劣而濫廁是任者乎。臣若徒知耽榮。不顧匪據。冒進權衡之地。與議選擧之際。則臣身之畢竟狼狽。猶屬餘事。必將辱聖簡而累朝廷。此豈細故也哉。抑臣雖極無狀。焉敢有自欺欺天之意。而殿下所以處臣者。無往而非謬恩。至於見叨之職。尤出於千萬意慮之外。竊覸聖意。有若以臣謂或有一分可取者然。臣之本末長短。宜莫逃於日月之明。而緣臣無似。致誤聖鑑。乃至如此。臣雖無欺天之心。烏得免欺天之罪乎。此又臣之所大懼也。以此以彼。反復揣量。實無承當之望。昨於召牌之下。未敢爲進身之計。今又隨詣闕下。猥陳至懇。伏乞天地父母。曲垂鑑諒。將臣新授職名。亟行鐫改。以安微分。仍治臣違傲之罪。以肅朝綱。不勝幸甚。答曰。省疏具悉。實取資歷地望。爾其勿辭。從速察職。
정조 7년
癸卯三月十四日辰時。上御誠正閣。同副承旨持公事入侍時。同副承旨徐龍輔。假注書尹行任。記注官金鳳顯。記事官李崑秀。以次進伏訖。上命書傳敎曰。左承旨同副承旨聞有實恙。許遞。前望單子入之。又命書榻敎曰。新除授承旨。牌招察任。上命書傳敎曰。禮房承旨馳詣宗廟景慕宮。奉審摘奸以來。上命退。諸臣以次退出。
정조 7년
癸卯三月十四日申時。上御誠正閣。軍士房承旨入侍時。右承旨林錫喆。假注書李暾。記注官金健修金鳳顯。以次進伏訖。上曰。金健修還出。待敎李崑秀入侍。健修先出。崑秀追入進伏。上曰。一二所試券入之。榜目書草入之。賤臣承命出。捧入試券及草榜。上命讀試券。錫喆跪讀試券。上曰。二等試券入之。賤臣承命出。以未及來之意回奏。上曰。催促持入。賤臣承命出。先以二所試券五張捧入。錫喆讀訖。上曰。欲聞注書講聲。命讀試券。賤臣伏讀策文一張訖。上命復讀。賤臣復伏讀論一張訖。上曰。一所正書榜目入之。承旨有闕。代丁範祖出牌。賤臣承命出傳。捧入正書榜目。上命讀榜目。錫喆跪讀訖。上命退。諸臣以次退出。
정조 7년
都承旨沈豐之坐。左承旨林錫喆坐。右承旨柳誼坐。左副承旨奇彦鼎坐直。右副承旨沈命德坐直。同副承旨鄭景淳傳旨未下。注書李祖承仕趙衍德病。假注書尹行任仕直。事變假注書馬思人仕。
정조 7년
柳誼啓曰。大司成金宇鎭。除拜後過三日。不爲出肅。依定式推考警責。仍卽牌招察任。何如。傳曰。允。
정조 7년
林錫喆。以都摠府言啓曰。今日入直內三廳武兼禁軍及軍兵等。中日習射。請出標信。傳曰。知道。
정조 7년
以大司諫金履禧。執義金樂洙。掌令趙武範。持平李錫夏牌不進罷職傳旨。傳于柳誼曰。只推。
정조 7년
鄭景淳啓曰。合辭闕啓。已至屢日。事甚未安。除在外外。呈告人員卽爲牌招。大司諫金履禧。執義金樂洙。掌令趙武範。持平李錫夏。旣有只推之命。一體牌招。何如。傳曰。允。
정조 7년
傳于鄭景淳曰。軍士房承旨入侍。
정조 7년
傳于柳誼曰。兵刑換房。
정조 7년
傳于林錫喆曰。承旨房仍。工戶換房。
정조 7년
以右議政金熤十四度呈辭。傳于柳誼曰。安心調理。
정조 7년
沈頤之啓曰。明日勸武軍官試取事。命下矣。處所何處爲之乎。敢稟。傳曰。春塘臺爲之。
정조 7년
傳于林錫喆曰。同副承旨入侍。
정조 7년
兵曹口傳政事。副司直徐龍輔。
정조 7년
林錫喆啓曰。新除授右副承旨丁範祖。時在原春道原州地。斯速乘馹上來事。下諭。何如。傳曰。許遞。前望單子入之。
정조 7년
承旨前望單子入之。黃昇源落點。
정조 7년
傳于沈命德曰。新除授承旨牌招。
정조 7년
以左副承旨黃昇源牌不進罷職傳旨。傳于鄭景淳曰。許遞。前望單子入之。
정조 7년
承旨前望單子入之。鄭景淳落點。
정조 7년
傳于沈頤之曰。新除授承旨。牌招察任。
정조 7년
鄭景淳啓曰。來四月初一日陳賀時。惠慶宮箋文。當爲製進。大提學黃景源。卽爲牌招。使之製進。何如。傳曰。允。
정조 7년
又啓曰。卽者。典醫監官員來言。今十七日本監雜科時。提調徐有慶。以都監堂上。都監進。徐浩修在外。不得設行云。合有變通之道。何以爲之。敢稟。傳曰。竝許遞。令該曹口傳差出。
정조 7년
吏曹口傳政事。以李命植鄭好仁爲典醫監提調。
정조 7년
沈頤之。以上號都監郞廳。以都提調意啓曰。惠慶宮上號竹冊文書寫官議政府左議政洪樂性所寫草圖書一本。謹此封進。以備睿覽後正書入刻之意。敢啓。傳曰。知道。
정조 7년
沈頤之。以上號都監郞廳。以都提調意啓曰。王大妃殿上號玉冊文。書寫官錦城尉朴明源。書出正副本。謹此封進。以備睿覽裁擇之意。敢啓。傳曰。知道。
정조 7년
沈頤之。以上號都監郞廳。以都提調意啓曰。景慕宮上號玉印篆文書寫官議政府右參贊尹東暹。書出正副本。謹此封進。以備睿覽裁擇之意。敢啓。傳曰。知道。
정조 7년
鄭景淳。以上號都監郞廳。以都提調意啓曰。景慕宮上號竹冊文書寫官開城府留守徐有防所寫草圖書一本。謹此封進。以備睿覽後正書入刻之意。敢啓。傳曰。知道。
정조 7년
鄭景淳。以上號都監郞廳。以都提調意啓曰。王大妃殿玉冊文玉寶文致詞一道箋文一道。惠慶宮竹冊文玉印文致詞一道。各書眞諺二本。謹此封進。惠慶宮箋文及儀註。待禮曹承文院啓下。追後書入之意。敢啓。傳曰。知道。
정조 7년
沈頤之。以上號都監郞廳。以都提調意啓曰。大提學黃景源。撰進景慕宮上尊號竹冊文中。有字句改撰處。故付標以入。待啓下擧行之意。敢啓。傳曰。知道。
정조 7년
鄭景淳。以弘文館言啓曰。新除授副校理李魯春。自鄕上來云。卽爲牌招察任。何如。傳曰。允。
정조 7년
林錫喆。以吏曹言啓曰。繕工監副正申師顯呈狀內。身病甚重。勢難察任云。依例改差。何如。傳曰。允。
정조 7년
沈命德。以義禁府言啓曰。王府事體。本自不輕。府屬雖有私自犯罪於法司者。必進來然後決罪。自是規例。而卽者刑曹郞廳。以奴婢事初不關由於臣。本府書吏。任自捉去。恣意笞治。事雖微細。亦關紀綱。當該郞廳。拿問處之。何如。傳曰。可。見尊事體之一端。卿之草記得宜。依施。
정조 7년
沈命德。以禁衛營言啓曰。本營勸武軍官柳鎭九病代宋文喆金宗喆在外。代趙㞳差出應試之意。敢啓。傳曰。知道。
정조 7년
禁府啓目。咸從府使權熻矣。洪轉事體。旣甚嚴重。前後飭敎。又復諄複。而身爲領運差員。巧避險洋肆然白陸。揆以法意。極爲痛駭。不可以船隻之無事領納。有所曲恕。以此照律罪。杖八十收贖。奪告身三等私罪。奉敎。道啓囚供。不無相左。行査後勘處次保放爲良如敎。
정조 7년
又照目。訓鍊都監領軍哨官白慶周矣。禁門守直。何等至重。而管下軍卒之無端闕直。不能登時摘發。事之驚駭。莫此爲甚。以此照律罪。杖八十收贖。奪告身三等。私罪。奉敎依允。
정조 7년
又照目。扶安前縣監鄭益祚矣。稅穀臭載。雖在受由上京之時是如爲白乎乃。旣未裝載。而文書之預先着押。輕報營門者。殊欠誠實兺不喩。穀物之濫數磨鍊。監色之令騎船。俱極可該。竝以此照律罪。杖八十收贖。奪告身三等。私罪。奉敎。功減一等爲良如敎。
정조 7년
又照目。宣傳官沈公燁洪聖禧等矣。沈公燁段。身爲掌務宣傳官。常時不能勉飭。致有此莫重標信誤傳之擧。事極可駭是白遣。洪聖禧段。標信事體。何等至重。而不能審愼。致有此誤傳之以紀綱。萬萬痛駭。竝只以此照律罪。沈公燁段。笞四十收贖。附過還職。洪聖禧段。杖七十收贖。奪告身二等。竝只私罪。奉敎。功減一等爲良如敎。
정조 7년
大司成金宇鎭疏曰。伏以。天休發祥。徽號將上於殿宮。大庭受箋。聖孝冞光於闡揚。懽忭之情。帀域惟同。仍伏念。臣於日昨銀臺。伏奉除旨。以臣爲成均館大司成。臣退自禁直。歸見臣父。相對懍惕。匪榮伊罪。噫。臣之今年。不及古人强仕之時者。尙亦遠矣。猥處近密之班。長依日月之光。蒙騃而敎誨之。顚錯而庇覆之。天地陶鎔之澤。父母顧復之恩。殆若獨偏於臣身。中心感結。寤寐何望。殫竭向前。義分之所不辭。名塗進步。意念之所未到。皦然此心。天日在上。而今乃以虞朝敎胄之任。猝然加之於眇末一少年。坐太學皐比之席。任多士訓迪之責。則臣心慙愧。縱未暇恤。貽羞淸朝。亦豈細故。且念成均銓部。何等遴選。而一日之間。除擬無漸。虧懷官方。自臣而始。此尤臣怵然悸恐。循墻而不能得者也。張皇祈讓。猶屬文飾。短章號籲。實由肝膈。伏乞聖明。特推遂物之仁。亟賜遞鞶之恩。以安私分。千萬幸甚。答曰。省疏具悉。爾其勿辭察職。
정조 7년
癸卯三月十五日辰時。上御誠正閣。軍士房承旨入侍時。左承旨林錫喆。直閣鄭東浚。記事官李祖承。記注官金鳳顯。記事官李崑秀。以次進伏訖。上命書傳敎曰。向以勸奬之意。旣有臨期試取之命。言不可不信。各營勸武軍官試取。明日當親臨。以此知悉。上曰。試官以三營大將及從事官爲之。而不必排望。以單望啓下事。分付。規矩亦爲書入事。一體分付。賤臣承命出。仍命退。諸臣以次退出。
정조 7년
癸卯三月十五日午時。上御誠正閣。同副承旨入侍時。同副承旨沈命德。假注書尹行任。記注官金健修金鳳顯。以次進伏訖。命德曰。明日展拜時門路。以何處爲之乎。上曰。明日門路。以協陽門爲之。出榻敎上命退。承史以次退出。
정조 7년
行都承旨沈頤之坐。左承旨李得臣坐。右承旨李在學坐。左副承旨林錫喆坐。右副承旨柳誼坐直。同副承旨沈命德坐直。注書李祖承仕直趙衍德病。假注書尹行任仕。事變假注書馬思仁仕。
정조 7년
沈命德啓曰。明日視事。上號習儀相値。頉稟。傳曰。知道。
정조 7년
以右議政金熤十五度呈辭。傳于李得臣曰。安心調理。
정조 7년
以同副承旨鄭景淳牌不進罷職傳旨。傳于李得臣曰。許遞。前望單子入之。
정조 7년
承旨前望單子入之。李得臣落點。
정조 7년
有政。吏批。判書兪彦鎬在外未肅拜。參判鄭昌順進。參議金憙進。承旨柳誼進。以鄭一祥爲禮曹判書。趙鼎鎭爲兵曹參知。以奇彦鼎爲都寧都正。以尹遠東爲繕工副正。
정조 7년
兵批。判書鄭尙淳進。參判洪檢病。參議未差。參知金魯淳入直。以洪秉纘爲五衛將。以鄭趾彬爲景福將。以李寅植爲宣傳官。副護軍李漢豊。副司直尹行元洪秉纘朴祐源李享元李文源尹勉升丁範祖。
정조 7년
承旨前望單子入之。沈頤之落點。
정조 7년
傳于沈命德曰。右副承旨入侍。
정조 7년
以大司諫金履禧。執義金樂洙。掌令趙武範。持平李錫夏牌不進罷職傳旨。傳于沈命德曰。只推。
정조 7년
傳于沈命德曰。坐直承旨入侍。
정조 7년
以平安監司。冬至副使軍官落後委折査實狀啓。傳于林錫喆曰。該軍官科治一款。分揀事分付。
정조 7년
以咸鏡監司。還穀區劃。令廟堂稟旨事狀啓。傳于柳誼曰。草記稟處。
정조 7년
李得臣。以上號都監郞廳。以都提調意啓曰。本都監提調金華鎭鄭民始。許遞代。漢城府判尹鄭昌聖。禮曹判書鄭一祥。差下。仍卽牌招察任。何如。傳曰。允。
정조 7년
沈頤之。以義禁府言啓曰。刑曹當該郞廳。拿問處之事。本府草記批旨內。依施事。命下矣。當該郞廳李斗源。今方待命。卽爲拿囚之意。敢啓。傳曰。分揀放送。
정조 7년
沈頤之。以右邊捕盜廳言啓曰。本廳五牌巡邏軍官朱尙文所告內。去夜初更量。匠人閔益謙爲名漢。自敦化門北邊數百步許。越城出來。故捉來云。卽爲捉入。嚴覈其委折。則渠以鍮匠。待令工曹役處矣。家在城外。還家之路。城門已閉。故果爲越城出去。納招矣。都城踰越。罪律何如。而乘夜潛越。萬萬驚駭。移送秋曹。依律嚴勘。何如。傳曰。允。
정조 7년
柳誼。以義禁府言啓曰。時囚罪人權熻。照律公事判府內。行査後勘處次。保放事。命下矣。權熻卽爲保放。而行査本道之意。敢啓。傳曰。知道。
정조 7년
左參贊金鍾秀疏曰。伏以。王大妃殿景慕宮惠慶宮。上號議定。進箋禮成。推原發祥。聖孝益光。臣民歡忭。朝野同情。狗馬賤疾。已到難醫。而尙有省覺。不敢偃處。擔曳寸進。僅抵城外。病狀越添。留章徑歸。擅便行走。恭俟重勘。甫移日而政府西壁之除遽降。滓穢姓名。屢辱誤恩至此。臣伏枕感泣。不知死所。噫。區區自處之義。已悉於辭銓疏中。旬日之內。有不敢疊事瀆聒。而第臣新授職名。與左議政臣洪樂性。有內外兄弟應避之嫌。凡干官職。縱曰等是虛帶。法左當遞。不容引日泯默。玆敢冒入文字。伏乞聖明。亟命該曹。照例遞改焉。答曰。省疏具悉。病如可强。何不暫來參班。疏辭下該曹稟處。
정조 7년
癸卯三月十六日辰時。上御春塘臺。勸武軍官試射入侍時。行都承旨沈豐之。左承旨李得臣。右承旨李在學。左副承旨林錫喆。右副承旨柳誼。同副承旨沈命德。記事官李祖承。假注書尹行任。記注官金健修金鳳顯。以次進伏訖。上曰。近來武夫。不閑射講。久矣。今日各別申飭。都監都提調徐命善進曰。景慕宮欌樻修理。依下敎擧行乎。上曰。可也。命善曰。都監提調金華鎭。病不仕進。鄭民始。亦以惠廳堂上。將赴江倉。都監事可悶矣。上曰。竝許遞。可也。命善曰。禮曹判書。例兼都監提調。金華鎭所帶禮判之任。一體許遞乎。上曰。依爲之。兵曹判書鄭尙淳曰。今日殿座時。侍衛不可不備員。新除授本曹參知趙鼎鎭。卽爲牌招察任。何如。上曰。依爲之。命書傳敎曰。都承旨。聞有實恙。許遞。前望單子入之。上曰。左副承旨許遞。前望單子入之。上曰。禮曹判書金華鎭。許遞。政官牌招開政。上曰。呈辭敦寧都正。許遞。豊之曰。宣傳官擧行。極甚駭然。所當重勘。而本院請推之外。無他可施之罰。何以爲之乎。上曰。置之。可也。豊之曰。吏批繕工副正望。以漢城府判官擬入。落府字。當該銓官。難免不察之失。推考何如。上曰。勿推。可也。在學曰。兵批軍職望。初不付入於原政事中。兵曹判書鄭尙淳。推考。何如。上曰。勿推。可也。是時一武士馳馬將射者。忽墜地。上驚問曰。無傷乎。豊之曰。似不傷矣。上命宣傳官往問。上曰。新除授都承旨。牌招察任。上還內。諸臣以次退出。
정조 7년
癸卯三月十六日酉時。上御誠正閣。右副承旨入侍時。右副承旨柳誼。記事官李祖承。記注官金健修金鳳顯。以次進伏訖。命誼讀公事訖。上曰。凡於承旨持公事入侍之時。讀訖。卽書判付。例也而近來承旨。不閒院務。讀之而已。不書判付。此公事則竝爲判付曰。親啓下云云。可也。上曰。關西京試官金載瓚。何當上來云耶。誼曰。未及聞之矣。上曰。兼春秋出去。問于內閣知入。健修承命出。還入奏曰。來期姑未的知云矣。命退。承史以次退出。
정조 7년
行都承旨沈頤之坐。行左承旨鄭志儉坐。右承旨李在學坐直。左副承旨林錫喆坐。右副承旨柳誼坐直。同副承旨沈命德坐。注書李祖承仕趙衍德病。假注書尹行任仕直。事變假注書馬思仁仕。
정조 7년
沈命德啓曰。明日皇壇望拜禮齋戒。再明日望拜禮正日。視事。頉稟。傳曰。知道。
정조 7년
沈命德啓曰。皇壇忌辰日望拜禮。前期一日以稟事。曾有先朝受敎矣。今十九日。毅宗皇帝忌辰日。親行望拜禮。何以爲之乎。敢稟。傳曰。當爲躬行矣。
정조 7년
以右議政金熤十六度呈辭。傳于柳誼曰。安心調理。
정조 7년
傳于林錫喆曰。吏房承旨入侍。
정조 7년
傳于柳誼曰。禮房承旨入侍。
정조 7년
直閣前望單子入之。鄭東浚落點。
정조 7년
傳于林錫喆曰。都承旨。與都監都提調提調入侍。
정조 7년
傳于沈頤之曰。左承旨批下。牌招察任。
정조 7년
以左承旨李得臣牌不進罷職傳旨。傳于林錫喆曰。許遞。前望單子入之。
정조 7년
有政。吏批。判書兪彦鎬在外未肅拜。參判鄭昌順式暇。參議金憙進。承旨李在學進啓曰。判書兪彦鎬在外未肅拜。參判鄭昌順式暇。小臣獨政未安。何以爲之。敢稟。傳曰。只出緊任。又啓曰。漢城判尹今當差出。而擬望之人乏少。政府西壁。竝擬。何如。傳曰。允。以李𡊠爲工曹判書。以金履素爲刑曹參判。以韓錫觀爲德陵直長。
정조 7년
兵批。判書鄭尙淳病。參判洪檢病。參議未差。參知金魯淳入直進。副司直金華鎭沈豐之李得臣鄭宇淳金勉柱。
정조 7년
以兵曹參知趙鼎鎭牌不進罷職傳旨。傳于李在學曰。許遞。前望單子入之。
정조 7년
沈命德。以上號都監郞廳。以都提調意啓曰。今日初度習儀時。都監提調徐有慶。病不進參。卽爲牌招。何如。傳曰。允。
정조 7년
沈命德。以上號都監郞廳。以都提調意啓曰。惠慶宮箋文書出眞諺二本。謹此封進儀註。待禮曹啓下。書入之意。敢啓。傳曰。知道。
정조 7년
柳誼。以弘文館言啓曰。本館下番修撰林道浩。以惠慶宮上尊號時。捧玉印官。今日初度習儀時。晝仕出去之意。敢啓。傳曰。與三度有異。一執事足心推移擧行。勿爲進去。
정조 7년
李在學。以兵曹言啓曰。來四月初一日。大駕詣景慕宮親祭。加上尊號時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。訓鍊都監隨駕。禁御兩營留陣。禁軍七番隨駕門路。以弘化門爲之。
정조 7년
李在學。以備邊司言啓曰。咸鏡監司徐有寧狀啓。有草記稟處之命矣。卽見其狀本。則枚擧茂山前府使李尙訥牒報。以爲本府每年應分還穀。一戶所受。殆近四十石。乃爲邑民之痼弊。三衛門穀中。限一萬石作銀。添錄封不動。以爲賑資及不虞之備。俾除民弊。仍請南關各邑夏穀過多。爲弊切悶。而不料秋事。輕先換色。實爲難捧之慮。酌量民穀之多寡。亦觀豊歉。隨時變通事。倂令廟堂稟處矣。茂山府還穀爲之狀。觀於前道臣之疏陳弊瘼。可以領略。而盡分條之換作半分。則庶幾爲矯弊之端。而元數本自夥多。耗條從以增加。邑治則迃僻。用下則絶少。一戶所受。殆近四十包。邊塞殘氓。所作農者幾何。而歲輸四十包之穀。捧糴時鞭扑囚繫。隣族騷擾。不言可知。道臣狀聞。極其纖悉。而本爲利民之穀。反作害民之物云者。誠如所論。一番矯捄。在所不已。而舟車難通。轉移無路。變通之方。不出於換作布木及銀貨。而布木腐傷。已試蔑效。惟有作銀封不動一事。近可無斂散之弊。遠可作緩急之需。而道臣旣與諸邑守令。多般商確。論理狀請。則這間事情。必有料量而然。三衙門穀中。折米限一萬石。依所請作銀。而換貿之道。典守之方。嚴立科條。着意照檢。俾有實效之意。申明嚴飭。若其折米幾許作銀。幾許往復。各其衙門。從長擧行後。使之如前句管。至於南關夏穀之過於秋穀。誠甚可悶。而穡事豊歉。有不可知。則多數換作。其勢誠難。此則道臣量民邑之事勢。隨夏秋之豊歉。從便換作。無或偏重而換作數爻。待出傷條列狀聞。以爲憑考之地。一體分付。何如。傳曰。允。
정조 7년
李在學。以武一所差備官。以試官意啓曰。臣所入格擧子實數。一百七十人內。今日騎槍試取。而俱未入格矣。各技今皆畢試之意。敢啓。傳曰。知道。
정조 7년
刑曹啓目。粘溫陽郡敎獄逃躱罪人李春大。不卽捕捉洪州營將李周爀。公山營將李熤。海美營將曺潤根等。依前判付。先罷後拿事。令各該衙門稟處爲白乎旀。西原營將金履煥。忠州營將李達觀。姑先。推考。何如。啓。係是宥旨前事蕩滌。另加譏捕。期於捉得。俾獄體無至無實之歸事。竝以申飭爲良如敎。
정조 7년
左承旨李得臣疏曰。伏以。休祥自天。吉慶彌宇。邦基已奠於磐泰。褥禮將擧於殿宮。聖孝冞光。群情胥悅。仍伏念。臣於罔知罔覺之中。陷不忠不誠之科。舌莫追。麝臍難噬。譬如將病之人。風痰入衷。頃刻昡昏。語言動作。失其常性。及夫痰去而病已。則茫然不記自家之所爲。臣之事。何異是也。晝宵追愆。夢寐驚心。人皆謂之必死。臣亦料其無望。惟我殿下。天地於臣。父母於臣。旣貸鈇鉞之誅。又寬嶺海之竄。將死而生。旣骨肉。到于今得保軀命。一分殿下恩也。二則殿下恩也。臣非木石。寧不知感。向者薇院特授。已出於千萬望外。衛所除命。又在數三日內。臣聞命魂爽。奉誥淚逬。誠不知無狀如臣。不肖如臣。何以得此於君父也。臣之罪。臣自知之。原其本情。職何論。第臣積年違陞。一覲爲急。轉爲爲榮。私分尤悚。重入脩門。祗謝恩命。連參侍衛之列。仰瞻咫尺之天。雖枯荄之逢陽春。孺子之見慈母。何以加之。此非臣今生所期。雖使臣夕死。無憾。不意銀臺新除。遽下於昨日陪扈之班。鑾蹕旣啓。天牌踵臨。臣惝怳感激。冒沒承膺。而顧臣情地之惶蹙自如矣。噫。臣受殿下再造之恩。荷殿下曠世之寵。其所報效。惟於奔走殫竭。死而後已。顧何敢爲一分辭遜之計。而今以副急一出。自同無故。仍因蹲據。則是又辜犯之外。重速縱恣之科也。臣雖晏然。將謂何。玆敢略具文字。仰暴衷懇。伏乞聖慈。俯賜鑑諒。亟降鐫削之命。俾蒙終始之澤。則髮膚皆賜。魂夢猶感。臣無任瞻天。省疏具悉。爾其勿辭察職。
정조 7년
癸卯三月十七日卯時。上御誠正閣。吏房承旨入侍時。右副承旨林錫喆。記事官李祖承。記注官金鳳顯。記事官李崑秀。以次進伏訖。上曰。上號都監諸執事。擧案催促持入。賤臣承命出。持擧案還入進伏。命錫喆。讀奏諸執事擧案訖。又命讀公事訖。命書判付。上曰。同副承旨。牌招事分付。命退。承史以次退出。